Source: https://avokaado.com/et/document/hagiavaldus-elatise-noudes/
Timestamp: 2018-09-21 23:01:46+00:00
Document Index: 6767145

Matched Legal Cases: ['kohus ', 'kohus ', 'kohus ', 'kohus ', '§ 101', '§ 108']

Hagiavaldus elatise nõudes esitatakse kohtule juhul, kui ülalpidamist maksma kohustatud isik ei maksa ülalpeetavale elatist. Kui hagiavalduse esitamise tulemusena kohus mõistab kohtuotsusega elatise välja, on võimalik otsust kohtutäituri juures täitmisele pöörata. Avokaado hagiavaldus elatise nõudes sobib kasutamiseks, kui
Hagiavaldus elatise nõudes Vaata näidist
Kui üldjuhul tuleb hagi esitada kostja elukoha järgsesse kohtusse, siis ülalpidamisasjas esitatakse hagi lapse elukoha järgi.
See tähendab, et maakohus tuleb valida lapse elukoha järgi, sellele maakohtule esitatavaid dokumente võib esitada ükskõik millisesse vastava maakohtu kohtumajja.
Kui peaks selguma, et asi ei allu sellele kohtumajale, edastab kohus hagiavalduse ise viivitamata kohtumajale, kellele asi allub. Kui hageja esitab hagi kohtule, kellel ei ole tegelikult kohtualluvust, võib kohus siiski asja menetleda, kui kostja vastab hagile ega vaidlusta vastuses kohtualluvust, samuti juhul, kui kostja ei vasta hagile, kuid osaleb kohtuistungil kohtualluvust vaidlustamata.
Kas elatishagi esitamisel tuleb maksta riigilõivu?
Elatise nõudmise hagi on riigilõivu maksmise kohustusest vabastatud.
Ülalpidamise ulatuse määramisel arvestatakse lapse kõiki eluvajadusi, sealhulgas tema võimete ja kalduvuste kohase hariduse ja kutsealase ettevalmistusega seotud kulutusi, alaealise ülalpeetava puhul ka tema kasvatamise kulutusi. Perekonnaseaduse § 101 lõike 1 alusel ei tohi igakuine elatis ühele lapsele olla väiksem kui pool Vabariigi Valitsuse kehtestatud kuupalga alammäärast (2017. aastal on miinimumelatise suuruseks 235 eurot). Samas võib elatist mõjuval põhjusel vähendada, näiteks olukorras, kus vanemal on teine laps, kes elatise väljamõistmisel miinimummääras osutuks varaliselt vähem kindlustatuks kui elatist saav laps.
Juhul, kui nõutakse lapsele elatist miinimummäärast rohkem, tuleb tõendada lapse igakuiste kulutuste suurust ja seeläbi põhjendada, miks miinimummääras elatis lapse igakuiseid kulutusi ei kata. Silmas tuleb pidada seda, et ülalpidamiskohustus on mõlemal vanemal, seega tuleb miinimummäärast kõrgema elatise nõudmisel arvestada, et lapse kulutused ühes kuus peavad ületama kahekordse miinimummäära (2017. aastal peavad lapse kulutused olema seega suuremad kui 470 eurot ühes kuus).
Kui pika aja eest tagantjärgi saab elatist nõuda?
Perekonnaseaduse § 108 sätestab, et õigustatud isik võib ülalpidamiskohustuse täitmist nõuda tagasiulatuvalt kuni ühe aasta eest enne elatishagi kohtule esitamist.
Hagi esitamise ajaks loetakse hagi kohtusse jõudmise aega, seega on võimalik kohtus elatist nõuda tagasiulatuvalt kuni üks aasta kuupäevast, millal hagi kohtusse jõudis.